Meciul Dinamo – UTA, programat duminică, 12 mai, de la ora 21:30, în ultima etapă din play-ou-ul Superligii, va fi condus la centru de arbitrul FIFA Istvan Kovacs (39 de ani). Dinamo are nevoie ca de aer de victorie pentru a spera ca prin jocul rezultatelor să scape de retrogradarea directă și să prindă măcar un loc în barajul de menținere/promovare.
Istvan Kovacs este cel mai bine cotat arbitru român al momentului. ”Centraul” FIFA din Carei a fost cooptat de UEFA în lotul arbitrilor pentru EURO 2024. Dinamo, prin vocea administratorului special, Andrei Nicolescu, a criticat în dese rânduri arbitrajele de-a lungul acestui sezon.
Exasperat de greșelile comise împotriva formației din Ștefan cel Mare, oficialul dinamovist a declarat la FANATIK SUPERLIGA CU HORIA IVANOVICI că arbitri nu-și doresc Dinamo în primul eșalon.
„Arbitri nu ne respectă, suntem tratați cu lejeritate! Noi suntem la «și alții». I-am scris domnului Vassaras și nu ne-a răspuns. Mesajul meu e: ’Domnilor arbitri, stați liniștit, că echipa asta Dinamo, pe care vreți să o retrogradați, are sânge în instalație și se va salva’”, au fost ieșirile cele mai dure pe care le-a avut Andrei Nicolescu în disputa cu arbitrajul.
Acum, șeful CCA, Kyros Vassaras, l-a delegat pe arbitrul numărul 1 din România la meciul de ”A fi sau a nu fi în SuperLiga!”, pentru care fanii lui Dinamo au cumpărat toate biletele. Numai că dinamoviștii nu au un istoric prea plăcut de la meciurile cu Istvan Kovacs.
Cu el la centru, în 55 de meciuri, dinamoviștii au înregistrat 18 victorii, 14 remize și 23 înfrângeri. În acest sezon, Istvan Kovacs a mai fost delegat la un singur joc disputat de Dinamo, cu Sepsi, scor 0-3, pe 31 iulie, în sezonul regulat, pe ”Arcul de Triumf”.
În ultimul deceniu, Istvan Kovacs a fost acuzat de mai multe ori dinamoviști că i-au defavorizat. În 2013, la meciul Astra – Dinamo (1-2), arbitrul din Carei l-a eliminat pe Cosmin Matei, după ce i-a acordat al doilea ”galben”, considerând că fotbalistul a aplaudat galeria, care scanda ”Afară, afară cu ungurii din ţară!”.
”Nu îmi vine să cred că am fost eliminat! Un copil de 12 ani care era pe gard mi-a strigat că mă iubeşte, mi s-a rupt sufletul când l-am văzut şi l-am aplaudat”, s-a apărat Cosmin Matei.
Un alt episod tensionat dintre Istvan Kovacs și Dinamo s-a consumat în 2017, la primul derby de România din play-off, cu FCSB (1-2). Atunci, alb-roșiii i-au reproșat lui Kovacs că le-a refuz un penalty în minutul 80, după un contact între Pintilii și Patrick Petre. În urma acelei înfrângeri, Dinamo a ieșit din lupta pentru titlu, câștigată în final de Viitorul, la fotografie cu FCSB.
Tot în 2017, Dinamo l-a mai acuzat pe Istvan Kovacs că i-a defavorizat într-un alt derby cu FCSB (0-1). ”Câinii” l-au criticat pe arbitrul FIFA pentru că s-a făcut că nu vede un fault de cartonaș roșu comis de Romario Benzar asupra lui Nascimento, în prelungirile primei reprize. Fundașul dreapta de la FCSB a făcut un atac cu talpa pe tibia portughezului, însă Kovacs i-a acordat doar “galben”.
Toate meciurile din etapa a 9-a a play-out-ului, cu implicații în zona retrogradării se dispută duminică, 12 mai, de la ora 21:30: